'Zatvoren krug pravde' - kongresnik Chris Smith o uhićenju Ratka Mladića
Republikanski zastupnik iz New Jerseya očekuje da će uskoro biti uhićen i Goran Hadžić, bivši čelnik pobunjenih Srba u Hrvatskoj
"Ljudi koji Mladića smatraju herojem vjerojatno imaju ozbiljan psihološki problem. Treba se nadati da će ih istina opametiti." Odvjetnik Ratka Mladića izjavio je da je ovaj optuženi ratni zločinac toliko bolestan da neće dočekati početak suđenja u Haškom tribunalu. U međuvremenu, kolege iz bosanske redakcije na temu uhićenja Ratka Mladića razgovarale su s kongresnikom Chrisom Smithom, republikancem iz New Jerseya, koji se godinama zalagao za suđenja odgovornima za Srebrenicu i Vukovar. Kongresnik Smith vjeruje da je uhićenje Ratka Mladića zatvaranje kruga pravde, a komentirao je i one koji i dan-danas podržavaju tog ratnog zločinca. : "Ljudi koji Mladića smatraju herojem vjerojatno imaju ozbiljan psihološki problem. Treba se nadati da će ih istina opametiti." Kongresnik Smith smatra da uhićenje Ratka Mladića može biti poruka za budućnost. : "Srbijanski dužnosnici imaju priliku kao nikada do sada - da povuku liniju razgraničenja između prošlosti i budućnosti. Ukoliko ne izraze nikakvu toleranciju za zločine koje su počinili Karadžić, Mladić i drugi njihov bi utjecaj na bosanske Srbe mogao biti ogroman. Poruka iz Beograda koja se mora odaslati bosanskim Srbima glasi: Priključite nam se te jasno i glasno dajte do znanja da nema tolerancije za užasne zločine." Kongresnik Chris Smith izjavio je da očekuje da će, nakon Ratka Mladića, biti uhićen i Goran Hadžić, bivši čelnik pobunjenih Srba u Hrvatskoj, također optužen za ratne zločine.